詠古十六首  其一四
作者：華鎮
朝代：宋

paragraphs: 唐昔先天後，天步復清平。
君王圖治定，槐棘來羣英。
渭水亦投竿，莘原猶棄耕。
丈夫敦志尚，不爲軒冕輕。
矯矯同州守，素風獨崢嶸。
慷慨論十事，激切觀王明。
獻納無迕言，始來歆大烹。
富貴豈不念，直道思有行。
馭者信所學，不爲嬖奚更。
况當秉國鈞，見利難自傾。
行己或可枉，乘軒何所榮。
風虎既相從，雲雷底光亨。
開元及貞觀，當日乃懸衡。
至今夸毗人，聞風心骨驚。